b'\n_START_ARTICLE_\nJohn J. Pershing\n_START_SECTION_\nSotilasura\n_START_PARAGRAPH_\nPershing syntyi kauppiaan perheeseen missourilaisella maatilalla. P\xc3\xa4\xc3\xa4tetty\xc3\xa4\xc3\xa4n keskikoulun 1878 Pershing toimi v\xc3\xa4rillisten lasten opettajana. H\xc3\xa4n haki ja p\xc3\xa4\xc3\xa4si Yhdysvaltain sota-akatemiaan West Pointiin 1882. H\xc3\xa4n valmistui upseeriksi 1886 ja ehti mukaan viimeisiin intiaanisotiin. Pershing oli mukana muun muassa Wounded Kneen veril\xc3\xb6ylyss\xc3\xa4 joulukuussa 1890. Vuonna 1895 h\xc3\xa4n johti yht\xc3\xa4 alkuper\xc3\xa4isiin ratsuv\xc3\xa4en buffalo soldier -rykmentteihin kuulunutta yksikk\xc3\xb6\xc3\xa4, joka oli koottu l\xc3\xa4hinn\xc3\xa4 afroamerikkalaisista vapaaehtoisista. Johtaessaan yksikk\xc3\xb6\xc3\xa4 h\xc3\xa4n kokosi ja karkotti suuren joukon cree-intiaaneja Kanadaan. Vaikka Pershing oli tunnettu mustien sotilaiden puolestapuhujana, useimpien aikalaistensa lailla h\xc3\xa4nelt\xc3\xa4 ei herunut sympatiaa Amerikan alkuper\xc3\xa4isv\xc3\xa4est\xc3\xb6\xc3\xa4 kohtaan. Pershing siirtyi takaisin West Pointiin kouluttajaksi 1897. Kovien otteidensa ja vaatimustensa vuoksi h\xc3\xa4nen oppilaansa antoivat h\xc3\xa4nelle lis\xc3\xa4nimen Nigger Jack. My\xc3\xb6hemmin ensimm\xc3\xa4isen maailmansodan aikana lehdist\xc3\xb6 muotoili lis\xc3\xa4nimen hienovaraisesti uudelleen muotoon Black Jack.\n_START_SECTION_\nSotaa Kuubassa ja Filippiineill\xc3\xa4\n_START_PARAGRAPH_\nEspanjan ja Yhdysvaltain sodassa Pershing kunnostautui San Juan Hillin taistelussa Kuubassa 1898. Pershing sairastui malariaan ja joutui lomalle Yhdysvaltoihin. Filippiinien ja Yhdysvaltain sodan sytytty\xc3\xa4 h\xc3\xa4net komennettiin Manilaan. Sodassa h\xc3\xa4n taisteli filippiinil\xc3\xa4ississien yksik\xc3\xb6it\xc3\xa4 vastaan. Sek\xc3\xa4 Kuubassa ett\xc3\xa4 Filippiineill\xc3\xa4 Pershing oli toiminut eri virkateht\xc3\xa4viss\xc3\xa4 v\xc3\xa4liaikaikaisen majurin arvon nojalla, joka lakkautettiin 1901. Pershing oli j\xc3\xa4lleen kapteeni eik\xc3\xa4 ylennyst\xc3\xa4 n\xc3\xa4kynyt. Kuuban-sotaretke\xc3\xa4 johtanut Theodore Roosevelt yritti j\xc3\xa4rjest\xc3\xa4\xc3\xa4 Pershingille suoraa ylennyst\xc3\xa4 everstiksi, mutta ei harmikseen onnistunut. Pershing toimi eri teht\xc3\xa4viss\xc3\xa4, muun muassa sotilasasiamiehen\xc3\xa4 Tokiossa. _NEWLINE_Vuonna 1905 h\xc3\xa4n meni naimisiin arvovaltaisen senaattorin Francis E. Warrenin tytt\xc3\xa4ren Helen Frances Warrenin kanssa. Arvostelijoiden mukaan liitto edisti Pershingin uraa huomattavasti. Oltuaan ulkopuolisena tarkkailijana Ven\xc3\xa4j\xc3\xa4n\xe2\x80\x93Japanin sodassa Pershing palasi Yhdysvaltoihin. Presidentiksi noussut Roosevelt sai kongressin ylent\xc3\xa4m\xc3\xa4\xc3\xa4n h\xc3\xa4net suoraan prikaatinkenraaliksi. Ylennys ohitti kolme sotilasarvoa ja 835 listalla virkai\xc3\xa4n johdosta etusijalla ollutta vanhempaa upseeria. Vaikka monien mielest\xc3\xa4 h\xc3\xa4n oli ansainnut arvonsa, skandaalink\xc3\xa4ryinen ylennys seurasi Pershingi\xc3\xa4 arvostelijoiden puheissa loppuel\xc3\xa4m\xc3\xa4ns\xc3\xa4 ajan. _NEWLINE_Pershing toimi Yhdysvaltain sotilastarkkailijana Balkanilla vuonna 1908. Palattuaan Yhdysvaltoihin seuraavana vuonna h\xc3\xa4n sai siirron takaisin Filippiineille Manilan l\xc3\xa4heisyydess\xc3\xa4 olleen miehitysjoukkojen linnakkeen Fort McKinleyn komentajaksi. H\xc3\xa4n toimi moroalueen sotilaskuvern\xc3\xb6\xc3\xb6rin\xc3\xa4 ja onnistui tukahduttamaan moro-kapinan my\xc3\xb6s siviiliuhreja vaatineessa Bud Bagsakin taistelussa.\n_START_SECTION_\nOnnettomuus\n_START_PARAGRAPH_\nEnsimm\xc3\xa4isen maailmansodan alun aikoihin 1914 Pershing siirrettiin Texasiin vahvistamaan rajavartiointia, sill\xc3\xa4 Meksikossa olleiden levottomuuksien pel\xc3\xa4ttiin aiheuttavan ongelmia my\xc3\xb6s rajan Yhdysvaltain puolella. Vuonna 1915 h\xc3\xa4nt\xc3\xa4 kohtasi henkil\xc3\xb6kohtainen onnettomuus, sill\xc3\xa4 h\xc3\xa4nen vaimonsa ja kolme tyt\xc3\xa4rt\xc3\xa4\xc3\xa4n menehtyiv\xc3\xa4t tulipalossa Pershingin ollessa poissa kasarmilta. Vain poika Warren j\xc3\xa4i henkiin perheest\xc3\xa4. Vuonna 1916 Pershing komensi rankaisuretkikuntaa kuuluisaa vallankumouksellista Pancho Villaa vastaan Meksikon puolelle, mutta retki ei onnistunut. Tuolloin yhten\xc3\xa4 Pershingin adjutanteista toimi tuleva panssarikenraali George S. Patton.\n_START_SECTION_\nEnsimm\xc3\xa4inen maailmansota\n_START_PARAGRAPH_\nEnsimm\xc3\xa4inen maailmansota oli ollut k\xc3\xa4ynniss\xc3\xa4 Euroopassa jo kolme vuotta, ennen kuin Yhdysvallat julisti sodan Saksalle 6. huhtikuuta 1917. Yhdysvaltojen siirtoarmeijan AEF:n komentajaksi oli valittu Frederick Funston, Pershingin esimies Meksikon ajoilta. Funston kuoli kuitenkin yll\xc3\xa4tt\xc3\xa4en syd\xc3\xa4nkohtaukseen, j\xc3\xa4tt\xc3\xa4en Pershingin sopivimmaksi komentajaehdokkaaksi.\n_START_SECTION_\nMaailmansodan taisteluissa\n_START_PARAGRAPH_\nAmerikkalaiset ehtiv\xc3\xa4t sodan viiten\xc3\xa4 viimeisen\xc3\xa4 kuukautena 1918 k\xc3\xa4ym\xc3\xa4\xc3\xa4n useita raskaita taisteluja saksalaisia vastaan: Aisnen kolmannen taistelun hein\xc3\xa4-elokuussa, St. Mihielin taistelun rintamaulokkeella Verdunin etel\xc3\xa4puolella syyskuussa ja Meusen-Argonnen taistelun Sedanin kaupungin l\xc3\xa4hell\xc3\xa4 syys-marraskuussa. Amerikkalaisten saapumisella oli kenties suurempi henkinen merkitys l\xc3\xa4nsirintamalla taistelleille ymp\xc3\xa4rysvaltojen muiden kansallisuuksien sotilaille. Pershingin alaisuudessa Euroopassa toimivat muun muassa tulevat kenraalit George C. Marshall ja Omar Bradley.'